ભગવદ્ગોમંડલના નવ ભાગનું ભૌતિક કદ જ આંજી નાખે તેવું છે. - નવ ભાગ, મોટી સાઇઝનાં કુલ ૯૨૭૦ પાનાં, સહેજે ગંજાવર લાગે. ભૌતિક કદથી ય વિશેષ તો તેની શબ્દસંખ્યા અને શબ્દો સામે આપેલ અર્થોની સંખ્યા પણ નાની સૂની નથી - ૨૮૧૩૭૭ શબ્દો, અર્થ સમજાવતા શબ્દો કે શબ્દસમુહો ૫૪૦૪૫૫ અને વધારામાં ૨૮૧૫૬ રૂઢિપ્રયોગો અને કહેવતો. શબ્દ કે તેના અર્થ સાથોસાથ આપવામાં આવેલ નોંધોની તો કોશ સાથે સંકળાયેલા કોઈએ તે વખતે ગણતરી કરી નથી. અને ત્યારબાદ આજસુધી પણ આ ગણતરી થયાનું જાણ્યામાં નથી. પણ માત્ર વીસેક પાનાં પરની નોંધના આધારે અડસટ્ટે ૨૬૬૦૦ જેટલી નોંધો હોઈ શકે. જ્ઞાન તો અસીમ છે. અને અમાપ પણ છે. ન તો ફૂટ-ઇંચમાં કે ન તો ઔસ પાઉન્ડમાં તેનું માપ નીકળી શકે. તો પણ તુલસીદાસજીએ કહ્યું છે તેમ 'ઈસ સંસારમેં ભાતભાતકે લોગ.' તે સમયે એક ગુજરાતી સદ્ગૃહસ્થથી ભગવદ્ગોમંડલના નવે ભાગનું વજન કરવાની ઉત્કંઠા રોકી ન શકાઈ. વિદ્યાદેવી સરસ્વતી અને સંભવત: મહારાજા ભગવતસિંહજીની મનોમન ક્ષમાયાચના સાથે ત્રાજ્યાં પકડ્યાં હશે. તેમણે સાચે જ આ કોશ ત્રાજવે તોળ્યો તો વજન થયું એક મણ ૧૫ શેર ૨૮ રૂપિયાભાર. કોઈ સજ્જનને કદ માપવાની ઉત્કંઠા થઈ. તેમના પ્રમાણે કદ ૧૯ ઘનફૂટ થયું હતું.